Cinc nous agents s'incorporen a la plantilla de la Policia Local de Llíria
20 de octubre de 2021

La plantilla de la Policia Local ha incorporat hui cinc nous integrants. Estos han sigut rebuts en les seues instal·lacions pel regidor de Seguretat Ciutadana del consistori edetà, Francesc Fombuena, i per l'intendent cap de la Policia Local, José Francés.

“Estava previst que el nombre total d'agents incorporats anara de sis, però un d'ells ha tingut problemes d'última hora i la seua incorporació es produirà més endavant”, ha explicat Francesc Fombuena. Estes incorporacions cobriran tres llocs procedents de substitucions i altres tres vacants. Arriben, a més, després d'haver consolidat deu places d'agent i dues d'oficial en el Cos de la Policia Local de Llíria.

“Teníem un deute pel que fa a recursos materials i humans amb la Policia Local, que hem anat saldant a poc a poc en els últims anys de govern. Encara així, continuarem treballant per a adaptar les demandes del cos a les exigències actuals i oferir, així, uns serveis de plenes garanties a la nostra ciutadania”, ha explicat Fombuena.

Per part seua, José Francés ha afirmat que “amb les incorporacions de hui fem un important pas per a poder disposar de la totalitat de la nostra plantilla. Per això, és una jornada de satisfacció, ja que pal·liar este dèficit de personal era un objectiu que teníem entre les nostres prioritats”.